Il-Qorti tal-Appell fl-Amerka ġabet fix-xejn l-ordni eżekuttiva ta' Trump, hekk kif ċaħdet l-attentat tal-President Amerikan biex jerġa' jdaħħal l-istess ordni; li tipprojbixxi d-dħul ta' ċittadini minn seba' pajjiżi Musulmani. B'reazzjoni għal dan, fuq Twitter, Donald Trump qal li s-sigurtà nazzjonali qiegħda f'riskju, u li se jkun hemm sfida legali. Sadanittant is-senat Amerikan ikkonferma lis-Senatur ta' Alabama Jeff Sessions bħala l-Avukat Ġenerali tal-Istati Uniti. Dan wara li kien innominat minn Trump. Id-deċiżjoni ttieħdet wara dibattitu twil u li matulu spikkaw l-attakki tad-Demokratiċi dwar ir-rekord ta' Jeff Sessions fid-drittijiet ċivili. Fil-fatt, kelliema għad-Demokratiċi kienet imwaqqfa milli titkellem u dan meta ssemmew allegazzjonijiet ta' razziżmu fil-konfront ta' Sessions. Fil-votazzjoni, Senatur Demokratiku wieħed biss ivvota għan-nominat ta' Trump. P ersuni ndarbu wara li kien hemm splużjoni u kif ukoll nirien f'impjant nukleari fi Franza. Kien irrapportat kif tmien persuni ndarbu kawża tal-inċident, fejn fuq il-post issejħet l-għajnuna tal-Pulizija u kif ukoll ta' membri tat-tifi tan-nar biex jikkontrollaw in-nirien. Kelliem għall-pulizija tkellem mal-aġenzija tal-aħbarijiet Reuters fejn insista li dan ma kienx att terroristiku. Intqal ukoll li dan il-każ seħħ lil hinn miż-żona nukleari u kienet kwistjoni teknika. Żied jgħid li żewġ persuni ġarrbu ġrieħi ħfief wara li belgħu d-dħaħen. Fi Flamanville hemm żewġ impjanti nukleari u bħalissa għaddejja l-kostruzzjoni fuq it-tielet wieħed. Il-Gvern Rumen salva minn vot ta' sfiduċja wara għadd ta' protesti li sfurzawh biex ineħħi d-digriet li jdgħajjef miżuri kontra l-korruzzjoni. Deputati mill-koalizzjoni ta' tliet partiti astjenew u ċaħdu lill-avversarji l-50% appoġġ meħtieġa biex jgħaddi l-vot. Minkejja li d-digriet tneħħa, dawk li protestaw qalu li l-Gvern wera lilu nnifsu mhux affidabbli. Aktar protesti komplew fit-tentattiv li jżidu l-pressjoni fuq il-Gvern tal-pajjiż. Il-President Russu Vladimir Putin bagħat il-kondoljanzi tiegħu wara li attakk mill-ajru mill-forzi Russi qatel tliet suldati Torok fit-Tramuntana tas-Sirja. Attakk li r-Russi qalu li ma kienx intenzjonat. Is-suldati kienu qed jappoġġjaw ir-ribelli Sirjani kontra l-forzi tal-Istat Iżlamiku. Huma jinsabu fit-Trumantana tas-Sirja bil-għan li jżommu forzi tal-Istat Iżlamiku u r-ribelli Kurdi milli jidħlu fil-fruntiera tan-Nofsinhar tal-pajjiż. Ir-Russja u t-Turkija li fil-gwerra qed jappoġġjaw forzi opposti, qed jiġġieldu flimkien biss kontra l-Istat Iżlamiku. Kelliem għall-militar Tork qal li ajruplan Russu attakka binja fejn is-suldati kienu stazzjonati. Żied li l-pjan kien li l-attakk ikun lejn l-Istat Iżlamiku iżda kien attakkat il-post fejn f'dak il-mument kien hemm it-tliet suldati Torok. Il-Kremlin qal li l-President Putin kellu telefonata diretta mar-rappreżentanti Torok. L-inċident seħħ f'mument fejn it-tensjoni bejn iż-żewġ pajjiżi naqset u dan wara li t-Turkija waqqgħet ajruplan Russu fil-fruntiera tas-Sirja sentejn ilu. F'inkjesta li qed teżamina l-abbuż sesswali fl-Awstralja, irriżulta li sebgħa fil-mija tal-qassisin Kattoliċi tal-pajjiż allegatament abbużaw minn tfal. Dan fil-perjodu ta' bejn is-sena 1950 u l-2010. Mal-4,500 persuna stqarrew li kienu vittmi bejn l-1980 u l-2015. Il-kummissjoni, li hija l-ogħla forma ta' i nkjesta pubblika fl-Awstralja, qed tinvestiga l-abbuż f'organizzazzjonijiet mhux reliġjużi. L-avukat li qed tassisti l-kummissjoni f'Sydney qalet li l-istejjer tal-vittmi huma simili ħafna. Żiedet tgħid li t-tfal kienu injorati jew saħansitra kkastigati. Dan filwaqt li l-allegazzjonijiet ma kinux investigati iżda l-qassisin jew il-persuni li kienu jabbużaw kienu jintbagħtu f'parroċċa oħra mingħajr ħadd ma jkun jaf il-passat tagħhom. Voluntiera fi New Zealand kienu fi ġlieda kontra l-ħin biex jippruvaw isalvaw għexieren ta' baleni li nqabdu fuq il-bajja. B'kollox inqabdu aktar minn 400 balena, iżda mat-300 diġà mietu, f'dak li qed ikun deskritt bħala wieħed mill-agħar każijiet ta' dan it-tip fil-pajjiż. Każ li x-xjentisti tal-pajjiż ma jafux il-kawża tiegħu, għalkemm oħrajn simili seħħew meta l-baleni kienu morda, feruti jew għax ikunu ħadu żball fid-direzzjoni li jkunu qed jgħumu fiha. Normalment tkun balena waħda li tgħum fid-direzzjoni l-ħażina, iżda jsegwuha oħrajn biex jgħinuha u jispiċċaw jinqabdu fuq il-bajja huma wkoll.